ไฟแนนเชียลไดเจสต์
คลังตั้ง กก.ผู้ทรงคุณวุฒินั่งบอร์ด กลต.
12 ต.ค. 2555

คลังตั้ง กก.ผู้ทรงคุณวุฒินั่งบอร์ด กลต. 
นายกิตติรัตน์ ณ ระนอง รองนายกฯ และรมว.คลัง ได้ลงนาม เมื่อวันที่ 8 ต.ค. 2555 แต่งตั้งกรรมการผู้ทรงคุณวุฒิในคณะกรรมการกำกับหลักทรัพย์และตลาดหลักทรัพย์ (ก.ล.ต.) จำนวน 3 คน ดังนี้ นางเบญจา หลุยเจริญ นายวิกรม คุ้มไพโรจน์ และนายสมชาย คูวิจิตรสุวรรณ 
‘ซีฟโก้’ คงเป้ารายได้ปีนี้ 1,800 ล้าน 
นายณรงค์ ทัศนนิพันธ์ รองประธานกรรมการและกรรมการผู้จัดการใหญ่ บริษัท ซีฟโก้ (SEAFCO) เปิดเผยว่า บริษัทยังคงเป้ารายได้ปีนี้จะเติบโตอยู่ที่ 1,800 ล้านบาท แม้ว่ารายได้ในช่วงครึ่งปีแรกจะอยู่ที่ประมาณ 813 ล้านบาท และคาดว่าจะทยอยรับรู้รายได้จากงานในมือ (Backlog) ในช่วงครึ่งปีหลังประมาณ 800-900 ล้านบาท จากปัจจุบันมีอยู่ประมาณ 1,600 ล้านบาท 
สำหรับผลประกอบการไตรมาส 3 ปี 2555 ยังไม่สามารถเปิดเผยได้ แต่โดยภาพรวมยังเติบโตได้ต่อเนื่องจากครึ่งปีแรก 
ทั้งนี้ งานที่บริษัทเข้าประมูลล่าสุดมีอยู่ประมาณ 400-500 ล้านบาท คาดว่าจะได้รับงานประมาณ 50% ของงานที่เข้าประมูลทั้งหมด
รพ.รามฯ แจงซื้อหุ้นเลกาซี่กอล์ฟแพง
บริษัท โรงพยาบาลรามคำแหง (RAM) ชี้แจงว่า การซื้อหุ้นบริษัท เลกาซี่ กอล์ฟ (ประเทศไทย) ในราคาหุ้นละ 18.34 บาท ขณะที่ราคาตามบัญชีเท่ากับ 9.35 บาท เนื่องจากบริษัทดังกล่าวมีที่ดิน 423 ไร่ อยู่ริมถนนใหญ่บริเวณคลองสามวาฝั่งตะวันตกใกล้ทางด่วนรามอินทรา มีคลับเฮาส์ขนาดใหญ่เนื้อที่ประมาณ 3,000 ตารางเมตร มีอาคารจอดรถได้ 80 คัน และอุปกรณ์ใช้ในสนามกอล์ฟครบ คาดว่าค่าก่อสร้างอาคารในปัจจุบันมูลค่าไม่ต่ำกว่า 200 ล้านบาท 
ดังนั้น ราคาที่ดินที่บริษัทซื้อมาจึงมีมูลค่าเพียง 717 ล้านบาท คิดเป็นราคาที่ดินตารางวาละ 4,237 บาท แต่ปัจจุบันที่ดินมีราคาสูงกว่านี้ ซึ่งราคาตามบัญชีของบริษัทนี้ เป็นราคาที่บันทึกไว้เมื่อ 30 ปีที่ผ่านมา และยังไม่มีการปรับปรุงตามราคาตลาดที่เปลี่ยนไป